Regionsudvalgets udtalelse om:

- »Meddelelse fra Kommissionen om et handlingsprogram til støtte for kombineret godstransport«, og - »Kommissionens forslag til Rådets forordning om EF-tilskud til projekter til fremme af kombineret godstransport« (97/C 379/10)

REGIONSUDVALGET har -

under henvisning til Kommissionens meddelelse og Kommissionens forslag til Rådets forordning [KOM(96) 335 endelig udg. - 96/0207 (SYN)] (),

under henvisning til Kommissionens beslutning af 9. oktober 1996 om at anmode om Det Økonomiske og Sociale Udvalgs udtalelse om Kommissionens forslag til Rådets forordning om EF-tilskud til projekter til fremme af kombineret godstransport,

under henvisning til Regionsudvalgets beslutning af 8. marts 1996 om i henhold til artikel 198 C, stk. 3, i traktaten om oprettelse af Det Europæiske Fællesskab at afgive udtalelse og at henvise det forberedende arbejde til Underudvalg 3 »Transport og Kommunikationsnet«,

under henvisning til Underudvalg 3's forslag til Regionsudvalgets udtalelse (CdR 136/97 rev.), som blev vedtaget den 19. juni med Manfred Dammeyer som ordfører,

under henvisning til Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet (),

under henvisning til intermodalitetstaskforcens gennemførelsesrapport af 15. marts 1996 (SEK(96) 503),

under henvisning til Rådets resolution af 19. juni 1995 om udvikling af jernbanetrafik og kombineret transport (),

under henvisning til Kommissionens afgørelse 93/45/EF af 22. december 1992 om finansiel støtte til pilotforanstaltninger vedrørende kombineret transport (),

under henvisning til Rådets beslutning 93/628/EF af 29. oktober 1993 om etablering af et transeuropæisk net for kombineret transport (),

under henvisning til Europa-Parlamentets betænkning og lovgivningsmæssige beslutning om forslaget til Rådets forordning om EF-tilskud til projekter til fremme af kombineret godstransport (),

under henvisning til Det Økonomiske og Sociale Udvalgs udtalelse af 29. januar 1997 om »Kommissionens forslag til Rådets forordning (EF) om finansiel støtte til aktiviteter for at fremme kombineret godstransport« (),

og i betragtning af, at Regionsudvalget i flere udtalelser () har berørt emnet kombineret transport, men ikke tidligere har forholdt sig til den samlede problematik -

på den 19. plenarforsamling den 17.-18. september 1997 (mødet den 17. september) vedtaget følgende udtalelse.

1. Indledning

1.1. Kombineret transport kaldes også den 5. transportform - ved siden af transport med bane, båd, bil eller fly. Kommissionen forstår ved kombineret transport »transport af gods med kombineret transportudstyr ved hjælp af mindst to forskellige transportmåder uden at godset bliver omladet på turen; den del, der udgør vejtransport, bør være så kort som mulig«. Denne transportform kan efter Kommissionens mening blive af afgørende betydning i et effektivt intermodalt transportsystem.

1.2. Kombineret transport har dog endnu ikke kunnet indtage den ønskede position på grund af manglende konkurrencedygtighed (højt omkostningsniveau, utilstrækkelig servicekvalitet, spildtid, mangel på informationssystemer osv.). I en europæisk sammenhæng er kombineret transport stadig langt fra at være integreret i det transeuropæiske net. Kombineret transport anvendes først og fremmest til transport over Alperne, over Tysklands grænser og i forbindelse med transport af containere på Rhinen. Hertil kommer, at transporten via kanaltunnelen får stadig større betydning. 95 % af al grænseoverskridende kombineret transport foregår enten i alpeområdet eller over Tysklands grænser. UIRR (den internationale union for kombineret jernbane/landevejstransport), ICF (Intercontainer-Interfrigo) og flodtransportselskaberne på Rhinen har til sammen en markedsandel på ca. 95 %. Den kombinerede transport over grænserne står for af indtægterne ved kombineret transport, den indenlandske transport står kun for .

1.3. Trods den høje vækstrate for kombineret transport har man ikke oplevet noget gennemgribende »skred« i valget af transportformer, dvs. at der for så vidt angår den kombinerede transport ikke har fundet nogen særlig overførsel sted fra vej- til jernbane-, sø- og flodtransport. Den kombinerede transports andel i de samlede transportindtægter udgjorde i 1990 kun 5,2 %. Der er derfor behov for en særlig indsats, hvis man virkelig ønsker at udvikle kombineret transport som et nyt alternativ til de traditionelle transportmåder, især til vejtransporten.

2. Kritisk gennemgang af PACT-initiativet

2.1. I 1992 iværksatte Kommissionen et program for pilotprojekter for kombitransport (PACT-Pilot Actions for Combined Transport). 65 projekter fordelt på 22 ruter fik støtte i årene 1992-1996. Nu foreslår Kommissionen en forordning, der skal videreføre PACT-programmet i perioden 1997-2001 med et budget på 35 mio. ecu. Midlerne skal især anvendes til investeringer i materiel, støtte til kommerciel udnyttelse af ny teknikker eller teknologier, samfinansiering af udgifter til infrastrukturadgang og enhver form for foranstaltninger vedrørende logistik og uddannelse.

2.2. Regionsudvalget støtter Kommissionens indsats for at fremme kombineret transport i EU og finder det foreslåede budget rimeligt.

2.3. Regionsudvalget konstaterer, at støtten til pilotprojekter inden for kombitransport med hensyn til driftsomkostningerne er lagt bredere an end under forordning (EØF) nr. 1107/70 () (støtte til sektoren for transporter med jernbaner, ad landeveje og sejlbare vandveje) - også selv om de planlagte ændringer af denne forordning tages med i betragtning. Dette synes at være en fornuftig fremgangsmåde, indtil de økonomiske ulemper ved kombineret transport (som skyldes, at de sociale omkostninger ikke indregnes i transportprisen) udviskes, efterhånden som beregningsgrundlaget bliver de reelle omkostninger.

ØSU påpeger imidlertid, at støtte til de variable omkostninger ved adgang til infrastrukturen for transport med bane og ad sejlbare vandveje kan virke direkte ind på konkurrencen mellem etableringssteder og færdselsveje i Europa. Især ved udligning af driftstab i indkøringsfasen for oversøisk containertransport må det sikres, at der ikke opstår konkurrenceforvridning mellem de europæiske havne. Støtten må ikke bevirke, at transportforbindelser, som drives på markedsøkonomiske eller miljøvenlige vilkår, overføres til andre forbindelser.

2.4. Regionsudvalget glæder sig især over målsætningerne i artikel 1: at øge kombineret transports konkurrenceevne, at fremme anvendelsen af avanceret teknologi i kombineret transport og at forbedre virksomhedernes adgang til kombineret transport.

2.5. Regionsudvalget bifalder de foranstaltninger, som foreslås i artikel 4: forundersøgelser vedrørende en bestemt pilotrute (op til 50 % kan finansieres gennem EU-tilskud) og innovative foranstaltninger, dvs. specifikke investeringer og visse variable driftsomkostninger med undtagelse af foranstaltninger vedrørende personaleomkostninger, energiforbrug og dækning af finansielle tab (op til 30 % kan finansieres gennem EU-tilskud). Det bifalder også, at forundersøgelser ikke længere kan opnå 100 % finansiering.

2.6. Regionsudvalget støtter Kommissionens ønske om at forbedre kontrollen, evalueringen og informationsformidlingen i forhold til det gamle PACT-program. Regionsudvalget forventer imidlertid også, at der gennemføres en omfattende evaluering af det hidtil støttede pilotprojekt, således at man på denne baggrund kan foretage en saglig udvælgelse af projekter under det nye PACT-program.

Proceduren for projektudvælgelse forpligter dog ikke Kommissionen til at tage passende hensyn til regionerne og medlemsstaterne og sørge for, at beslutningerne ikke medfører konkurrenceforvridninger mellem regioner eller medlemsstater. Regionsudvalget tilslutter sig Europa-Parlamentets beslutning af 12. juni 1997 vedrørende artikel 6, stk. 1 a (nyt) i forordningsforslaget.

3. De regionale og lokale myndigheders rolle

3.1. Kombineret transport er tæt knyttet til de transeuropæiske net, hvis betydning for EU-regionernes økonomi og beskæftigelse ikke bør undervurderes. Alligevel er der i forbindelse med udviklingen og opbygningen af de transeuropæiske transportnet ikke taget tilstrækkeligt hensyn til regionernes interesser, selv om det hovedsagelig er regionerne, der bliver berørt. Regionsudvalget anser det derfor for særlig vigtigt at henlede opmærksomheden på berøringsfladen mellem internationaliserede transportstrømme og regional og bymæssig distribution.

3.2. Kombineret godstransport skal for at være rentabel altid være interregional - som regel er den tillige international. Den rækker langt ud over den enkelte regions beføjelser og kræver derfor foranstaltninger på nationalt og europæisk niveau. EU's regioner indtager ikke desto mindre en nøgleposition med hensyn til den europæiske transportpolitik: miljøbelastning, forringet livskvalitet, forstyrrelser i mobilitetsmulighederne viser sig først i regionerne omkring transportruterne og trafikknudepunkterne. Regioner og kommuners udviklingsmuligheder påvirkes også (positivt eller negativt) som de første af den fysiske planlægning ved anlæggelsen af (internationale) trafikveje. Derfor har EU's regioner og kommuner besluttet at udvikle strategier til fremme af rentabel anvendelse af kombineret transport inden for rammerne af deres beføjelser, lige som de inden for rammerne af deres planlægningsbeføjelser vil udvikle transportalternativer, der tilgodeser miljøkrav og menneskerettigheder. Regionsudvalget kræver i den forbindelse, at regionerne inddrages som ligeværdige partnere i EU's beslutningsproces.

3.3. Kombitransportens fremtid ligger i transport over lange afstande og derfor især i transport over grænserne. I øjeblikket er kombineret transport først konkurrencedygtig, når afstanden er mindst 600 km. Men ved at ændre de overordnede rammer kan kombineret transport gøres konkurrencedygtig allerede ved afstande på 400 km og derunder. Regionsudvalget opfordrer derfor Kommissionen til først og fremmest at fremme kombineret transport på tværs af grænserne samt koncentrere indsatsen om at etablere de nødvendige overordnede rammer.

3.4. Efter Regionsudvalgets opfattelse skal det nye PACT-program i højere grad fremme en bæredygtig regionaludvikling. Det opfordrer Kommissionen til at bruge sin indsats for kombineret transport til at integrere de fjerntliggende egne. Det betaler sig at kombinere vejtransport internt i regionerne med fjerntransport via jernbane og/eller skib til EU's kerneområder. Regionsudvalget er derfor skuffet over, at Kommissionen i sin seneste samhørighedsrapport et langt stykke hen ad vejen har accepteret vejgodstransportens dominerende stilling i Spanien, Portugal, Grækenland og Irland.

3.5. Regionsudvalget er bekymret over den forventede merbelastning af EU's vejnet efter en udvidelse mod øst. Efter Regionsudvalgets mening skal en fremadrettet transportpolitik netop i forbindelse med de kommende medlemsstater i Central- og Østeuropa, give absolut førsteprioritet til intermodal transport - fortrinsvis med bane og skib. Også når det gælder sammenknytningen af samhørighedsfondens modtagerlande med EU's kerneområder er kombineret transport særdeles velegnet på grund af de lange afstande. Ved udvælgelsen og finansieringen af PACT-projekter bør der tages hensyn til disse vigtige forhold.

3.6. Regionsudvalget har tænkt sig at behandle kombitransportens rolle mere indgående under den planlagte seminarrække om »De europæiske kommuner og regioners bidrag til et integreret, effektivt og miljøvenligt transportsystem i EU«. Herudover vil et seminar i Athen den 23.-24. oktober 1997 helt blive viet kombineret transport. På dette seminar vil hovedvægten blive lagt på kombitransportens rolle i Sydøsteuropa.

4. Integration af kombineret transport i et samlet koncept for EU's transportpolitik

4.1. Udviklingstendenserne i EU's transportsektor er en trussel mod både de økonomiske udviklingsmuligheder, befolkningens sikkerhed, sundhed og miljøbevarelsen. Der er derfor behov for en indsats på alle områder med henblik på at garantere den nødvendige mobilitet gennem fremme af sikre, pålidelige og miljøvenlige transportformer og innovative transportløsninger.

4.2. Til dette formål er det nødvendigt at integrere kombineret transport i et samlet koncept for EU's transportpolitik og i den forbindelse på ny at overveje, hvilken rolle de regionale og lokale myndigheder fremover skal spille. Regionsudvalget henviser i den forbindelse til sine tidligere udtalelser, hvori det bl.a. har krævet:

- støtte til intermodal transport, herunder til foranstaltninger, der kan forbedre omladningen mellem de enkelte transportmidler, og til øget anvendelse af ny teknologi i forbindelse med kombineret transport i Europa,

- støtte til etableringen af et jævnt fordelt net dels af intermodale godstransportcentre i regionerne dels af centre, der kan forbedre godsdistributionen i byområder, så omladningen af gods fra den ene transportform til den anden kan foregå uden spildtid og problemer,

- at valget af transportmiddel skal påvirkes gennem omkostninger og afgifter for at mindske de med godstransporten forbundne gener,

- at EU's forskning i højere grad end tidligere rettes mod udvikling af nye former for intermodal transport.

4.3. Regionsudvalget støtter indførelsen af »hurtigruter« for jernbanegodstransport som alternativ til den nuværende vejgodstransport over lange afstande, således som Kommissionen har foreslået i sin hvidbog om »en strategi for et effektivt og moderne jernbanesystem i EU«. Regionsudvalget så gerne, at de første tiltag i den retning kunne støttes under PACT-programmet.

5. Konklusioner

5.1. Regionsudvalget støtter kraftigt Kommissionens bestræbelser på at fremme kombineret transport i EU.

5.2. Regionsudvalget er overbevist om, at det kun er muligt at øge den kombinerede transports markedsandel på bekostning af de andre transportformer, hvis de overordnede politiske rammer ændres. Hertil hører:

- integration af kombineret transport i et samlet koncept for EU's transportpolitik, hvor der også tages hensyn til fysisk planlægning,

- harmonisering af konkurrencevilkårene,

- en højere grad af omkostningsægthed i transporten,

- liberalisering og effektivisering af de europæiske jernbaner,

- øget anvendelse af »short sea shipping«,

- udvikling af fleksible og effektive servicecentre for kombineret transport (man har hidtil fokuseret for meget på terminaler).

5.3. Efter Regionsudvalgets opfattelse hører en principiel overvejelse af, hvilke politiske aktører der skal inddrages på lokalt, regionalt, nationalt og europæisk niveau, med til spørgsmålet om ændrede overordnede rammer. Regionsudvalget understreger, at de regionale og kommunale myndigheder gerne vil bidrage til udbredelsen af systemer for kombineret transport. Det kræver samtidig, at de regionale og kommunale myndigheder inddrages i forbindelse med enhver beslutning i EU, der direkte berører regioners og kommuners interesser.

5.4. Regionsudvalget er villig til at hjælpe Kommissionen med at løse fremtidige opgaver, såsom at bestemme statsstøttens rolle, koordinere de planlagte projekter med forsknings- og udviklingsforanstaltninger (fx intermodalitetstaskforcen), løse problemerne i tilknytning til transport over bjerge og integrere Central- og Østeuropa i udviklingen af den kombinerede transport (i den forbindelse tænkes ikke mindst på øst-øst forbindelserne).

5.5. Regionsudvalget vil med stor interesse følge Kommissionens bestræbelser på at fremme kombineret transport, og det agter grundigt at studere den gennemførelsesrapport, der kommer 2 år efter forordningens ikrafttræden, for om nødvendigt endnu engang at henlede opmærksomheden på de regionale og lokale myndigheders interesser.

Bruxelles, den 17. september 1997.

Pasqual MARAGALL i MIRA

Formand for Regionsudvalget

() EFT C 343 af 15. 11. 1996, s. 4.

() EFT L 228 af 9. 9. 1996, s. 1; EFT L 15 af 17. 1. 1997, s. 1.

() EFT C 169 af 5. 7. 1995, s. 1.

() EFT L 16 af 25. 1. 1993, s. 55.

() EFT L 305 af 10. 12. 1993, s. 1.

() EFT C 200 af 30. 6. 1997, s. 139.

() EFT C 89 af 19. 3. 1997, s. 18.

() EFT C 337 af 11. 11. 1996, s. 13; EFT C 210 af 14. 8. 1995, s. 34.

() EFT L 130 af 15. 6. 1970, s. 1.